અમદાવાદ સીઆઇડી ક્રાઇમ દ્વારા શનિવારે આઇપીએસ સંજીવ ભટ્ટ સામે પાલનપુરની કોર્ટમાં ચાર્જશીટ દાખલ કરવામાં આવી હતી. આ અંગે સુમાહિતગાર સૂત્રોએ જણાવ્યું હતુ કે, 560 પેજની ચાર્જશીટમાં સંજીવભટ્ટને મુખ્ય કાવતરાખોર તરીકે દર્શાવવામાં આવ્યા છે. ગુનાહિત કાવતરામાં ઉપયોગમાં લેવાયેલુ 1.15 કિલોગ્રામ અફીણની સીઆઇડીની તપાસમાં પણ સંજીવ ભટ્ટનું જ નામ ખુલવા પામ્યું છે. આ તપાસમાં સીઆઇડી ક્રાઇમ દ્વારા જુદાજુદા 45 જેટલા લોકોના નિવેદનો લેવામાં આવ્યા છે. જિલ્લાના તત્કાલિન એસપી સામે નાર્કોટીકસ સાથે કાવતરાનો ચાર્જ લાગતાં તેમની મુશ્કેલીમાં વધારો થઇ શકે છે.